На няўдалы саюз з іранскай кампаніяй Марвестан груп змарнавана амаль паўтара года. Яна выйграла тэндэр у канцы 2007 года, але канкрэтную дамову падпісалі толькі ў ліпені наступнага — 2008-га. Тэгеран прапанаваў паставіць у Гродна пяць энергетычных турбінаў агульнай магутнасцю сямнаццаць мегаватаў. Цікава, што турбіны яна не збіралася прывозіць з далёкага Ірану, а хацелі набыць побач з Беларуссю — у Чэхіі. Хаця беларускае кіраўніцтва заўжды гнеўна выступае супраць розных пасярэднікаў, гэтым было дадзена зялёнае святло, бо іранцы паабяцалі: пабудуюць саму ГЭС, і папрасілі за ўсе свае будучыя старанні ажно 110 мільёнаў еўра. І беларускі бок згадзіўся! А цяпер локці кусае, бо станцыю запланавана запусціць у снежні 2010 года.